Tungenes fyr

Tungenes fyr er ein tidlegare fyrstasjon som ligg på Tungenes, den nordlege enden av Jæren, og markerer byrjinga på innseglinga til Stavanger. Historie Fyrstasjonen blei etablert i 1828 etter initiativ frå både lokale byborgarar og sildefiskarar. Bakgrunnen var at sildefisket gav Stavanger store inntekter, og det oppstod eit behov for trygg innsegling. Før sjølve fyret blei bygd, blei fiskarane leidde inn til Tungevågen ved hjelp av nokre talglys plasserte i eit loftsvindu. Fyret blei seinare oppgradert og modernisert, og det utgjorde etter kvart eit viktig seglingsmerke for all skipstrafikk i området. Etter den siste store utbygginga i 1959 bestod anlegget av fire bygningar: ein fyrbygning, eit uthus, ein fyrvoktarbustad og ein fyrbetjentbustad. I 1984 blei fyrstasjonen avfolka og teken ut av ordinær drift. Det blei då erstatta av ei automatisert lykt på skjæret «Bragen» like utanfor neset. Noverande bruk og status I dag er fyret eigd av Randaberg kommune, og både kommunen og Jærmuseet nyttar bygningsmassen. Tungenes fyr er òg ein del av Kystverkmusea, som er etatsmuseum for Kystverket. Anlegget blir drive som eit kultursenter med eit mangfaldig aktivitetstilbod. Fyrbygningen er innreidd som eit museum som viser korleis fyrvaktaren og familien hans budde på 1930-talet, medan det i uthuset blir arrangert ulike temautstillingar. Det er òg ein kafé på området. Fyrstasjonen og dei omliggjande områda er ein populær utfartsstad for befolkninga i Sør-Rogaland og for turistar. Området er prega av nærleiken til skipsleia, og mange besøkjande kombinerer turen til fyret med ein gåtur i Tungevågen. Sjå òg Fyr i Noreg Nedlagde fyrstasjonar i Noreg Kjelder Tungenes fyr Bakgrunnsstoff Tungenes fyr i kulturminnesok.no, nettstaden til Riksantikvaren